
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind sprijinul acordat tinerilor, în vederea întemeierii unei familii, cu care comisia noastră a fost sesizată în fond cu adresa Biroului Permanent nr.509 din 13 noiembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind sprijinul acordat tinerilor, în vederea întemeierii unei familii
Cu adresa nr509 din 13 noiembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind sprijinul acordat tinerilor, în vederea întemeierii unei familii.
La întocmirea raportului s-a avut în vedere punctul de vedere al Guvernului, precum şi avizul Consiliului Legislativ.

La lucrările comisiei au participat 25 deputaţi, din totalul de 26 membri ai comisiei.

Prezenta propunere legislativă are ca obiect de reglementare sprijinul ce ar urma să fie acordat tinerilor în vederea întemeierii unei familii.

Prezenta propunere legislativă face parte din categoria legilor ordinare.

In urma examinării propunerii legislative privind sprijinul acordat tinerilor, în vederea întemeierii unei familii, în şedinţa din 4 februarie 2004, comisia a hotărât, cu 7 voturi împotrivă  şi 18 voturi pentru, respingerea, din următoarele considerente:
- în prezent, în vederea sprijinirii materiale a persoanelor aflate în dificultate, confruntate cu riscul excluziunii, în mod special, a tinerilor aflaţi în aceste situaţii, sunt prevăzute o serie de măsuri care facilitează accesul acestora la un loc de muncă şi la o locuinţă socială, astfel cum prevede Legea nr.116/2002 privind prevenirea şi combaterea marginalizării sociale;

- accesul la un loc de muncă se asigură pe baza unui acompaniament social personalizat pentru tinerii cu vârstă între 16 şi 25 de ani aflaţi în dificultate şi confruntaţi cu riscul excluderii profesionale. Acompaniamentul social se realizează prin consiliere profesională şi mediere, asigurate de Agenţia Naţională pentru Ocuparea Forţei de Muncă (ANOFM), urmate de plasarea în muncă la angajatorii avizaţi de agenţie;

- accesul la o locuinţă se asigură, cu prioritate, persoanelor în vârstă de până la 35 de ani, aflate în imposibilitatea cumpărării unei locuinţe numai cu forţe proprii, prin acoperirea integrală a valorii avansului necesar dobândirii unei locuinţe sau a chiriei – pe o perioadă de până la trei ani – în cazul unei locuinţe închiriate;

- potrivit prevederilor Legii nr.15/2003 privind sprijinul acordat tinerilor pentru construirea unei locuinţe proprietate personală, tinerilor cu vârsta cuprinsă între 18 şi 35 de ani li se atribuie, la cerere, în mod gratuit, un teren în suprafaţă de 250 m2 până la 500 m2 din domeniul privat al unităţilor administrativ-teritoriale, pentru construirea unei locuinţe proprietate personală, în condiţiile prevăzute de lege. Aceşti tineri pot beneficia de credite, precum şi de alte facilităţi prevăzute în Legea locuinţei nr.114/1996, republicată, cu modificările şi completările ulterioare;
- Legea nr.152/1998 privind înfiinţarea Agenţiei Naţionale pentru Locuinţe, cu modificările şi completările ulterioare, reglementează asigurarea de către aceasta, a unui cuantum anual din fondurile sale, pentru acordarea de credite avantajoase tinerilor şi familiilor de tineri în vederea cumpărării unei locuinţe, precum şi realizarea de construcţii de locuinţe pentru tineri, destinate închirierii;

- iniţiatorii acestei propuneri legislative nu indică sursa din care respectivele cheltuieli bugetare urmează a fi suportate şi nici nu se face referire la implicaţiile financiare pe care implementarea măsurilor propuse le impune. Ori, potrivit dispoziţiilor art.138 alin.(5) din Constituţie, „Nici o cheltuială bugetară nu poate fi aprobată fără stabilirea sursei de finanţare”.
- propunerea legislativă prevede ca tinerilor căsătoriţi să li se acorde suma de 50 milioane lei, dar nu există o fundamentare a posibilităţilor bugetare ale statului român, în acest sens.

	SECRETAR,

          Experţi parlamentari:

          Onete Alexandru

